Fl-aħħar tmien snin il-popolazzjoni f’Malta żdiedet b’dsatax-il elf persuna, iżda fuq l-istess perjodu dawk li jgawdu mis-sitta u erbgħin benefiċċju soċjali żdiedu bi tlieta u għoxrin elf ruħ. Fil-fatt fl-2012, mal-mija, seba’ u ħamsin elf persuna gawdew minn xi benefiċċju soċjali. B’kollox in-nefqa fuq il-benefiċċji soċjali kienet tlaħħaq mas-seba’ mija u ħamsin miljun ewro. Id-Direttur Ġenerali tal-Uffiċċju Nazzjonali tal-Istatistika, Michael Pace Ross, jispjega li meta tqabbel l-2012 mal-2004 kien hawn żieda sostanzjali ta’ 134,000 beneficjarju. Mistoqsi jekk hux fl-istess perjodu żdiedet il-popolazzjoni jgħid ‘’Iva żdiedet il-popolazzjoni, kien hawn żieda fl-anzjani qed inkunu ageing popolation , żiedet fiċ-childrens allowance minħabba tibdil fl-2008, and so on” Fil-fatt fl-analiżi, ħareġ li dawk li qed jirċievu l-pensjoni taż-żewġ terzi kważi rduppjaw f’temp ta’ 8 snin waqt li n-nefqa issa telgħet għal ftit inqas minn tliet mitt miljun ewro. Il-fatt li qed jitwieldu anqas tfal ġie rifless fl-għadd ta’ benefiċjarji taċ- childrens allowance li f’tmien snin naqsu b’ħmistax-il elf. L-aktar li jgawdu minn dan il-benefiċċju huma dawk li joqgħodu fin-Nofsinhar tal-port, jiġifieri l-Ibliet tal-Kottonera, Ħaż Żabbar, Raħal Ġdid, il-Belt u Ħal Luqa fost l-oħrajn. Is-Sur Pace Ross jispjega li minn dan l-istħarriġ “li ħareġ ċar ukoll hu li l-akbar numru ta’ benefiċjarji jinstabu x-Xghajra u Bormla waqt li l-inqas jinsabu f’Tas-Sliema u s-Swieqi” Iżid jgħid li “13% tal-popolazzjoni li jirċievu pensjonijiet kontributorji, l-iktar li jirċievu huma dawk li joqgħodu l-Imdina u l-Floriana naturalment għax hemm numru kbir ta’ anzjani waqt li l-inqas huma Pembroke u l-Imtarfa” Skema ġdida li bdiet tingħata fl-2012 hi l-għajnuna parzjali li qed jagħti l-Gvern lill-ommijiet li jaħdmu u jgawdu mil-leave tal-maternità. Ftit inqas minn elf omm gawdew minn total ta’ kważi tliet mitt elf ewro f’għajnuna. Xejra oħra li ħarġet mill-analiżi tal-Uffiċċju tal-Istatistika li kienet evidenti fis-snin l-imgħoddija hi dwar min igawdi mill-pensjoni tal-invalidità li tingħata lil dawk il-persuni li jiġu ċertifikat minn bord mediku li mhux kapaċi jaħdmu fill-time jew parti b’mod regolari minħabba xi mard jew diżabilita fiżika jew mentali. “Għandek qrib il-ħamest elef benefiċjarju tal-pensjoni tal-invalidità, kwarta minnhom f’Għawdex li hi sinifikanti meta tqis li 7.3% biss tal-Maltin li jgħixu Għawdex” jgħid is-Sur Pace Ross. L-analiżi reġjun b’reġjun u lokalita b’lokalita saret bil-ħsieb li tgħin lill-awtoritajiet fid-deċiżjonijiet li jieħdu dwar il-benefiċċji soċjali li n-nefqa fuqhom qed kull ma jmur tiżdied.